P6_TA(2005)0176

Århusi konventsiooni osaliste teine kohtumine

Euroopa Parlamendi resolutsioon ELi strateegia kohta Almatõs toimuval Århusi konventsiooni konverentsil

Euroopa Parlament,

- võttes arvesse 25. juunil 1998 vastu võetud keskkonnainfo kättesaadavuse ja keskkonnaasjade otsustamises üldsuse osalemise ning neis asjus kohtu poole pöördumise Århusi konventsiooni ning tulevast järjekorras teist lepinguosaliste kohtumist (MOP-2), mis peetakse Kasahstanis Almatõs 25.– 27. maini 2005;

- võttes arvesse keskkonna-, rahvatervise- ja toiduohutuse komisjoni nimel esitatud suuliselt vastatavat küsimust B6-0237/2005;

- võttes arvesse kodukorra artikli 108 lõiget 5,

A. arvestades, et Århusi konventsioon jõustus 30. oktoobril 2001;

B. arvestades, et Euroopa Ühendus ratifitseeris Århusi konventsiooni 17. veebruaril 2005 [1] ning enamik liikmesriike, sealhulgas uued liikmesriigid, on selle samuti ratifitseerinud;

C. arvestades, et praegu on Århusi konventsiooni 35 osalisest 19 Euroopa Liidu liikmesriigid;

D. arvestades, et Euroopa Parlament ja nõukogu võtsid juba osaliselt vastu Århusi konventsiooni rakendamiseks vajalikud õigusaktid [2] ning praegu peavad Euroopa Parlament ja nõukogu täiendavate õigusaktide üle läbirääkimisi [3];

E. arvestades, et Århusi konventsiooni eesmärk on võimaldada riigiasutustel ja kodanikel võtta keskkonna kaitsmiseks ning parandamiseks individuaalseid ja kollektiivseid kohustusi praeguste ja tulevaste põlvkondade heaoluks ja hüvanguks;

F. arvestades, et Kiievi protokoll saasteainete heite- ja ülekanderegistrite kohta aitab suurendada ettevõtete vastutust, vähendada saastamist ja edendada säästvat arengut,

1. soovitab tungivalt ELil võtta läbirääkimistel juhtiv, läbipaistev ja konstruktiivne roll;

2. usub, et MOP-2 annab hea võimaluse senised edusammud läbi vaadata ja tulevaste väljakutsete üle aru pidada;

3. soovitab tungivalt komisjonil ja liikmesriikidel tagada, et lepinguosaliste kohtumisel vastuvõetud otsused aitavad konventsiooni rakendada ja arendada ning luuakse sünergia Århusi konventsiooni ja asjakohaste mitmepoolsete keskkonnalepingute vahel;

4. nõuab tungivalt, et komisjon ja liikmesriigid seaksid eelkõige eesmärgiks tagada, et:

- kehtestatakse täpsed sätted, et tagada üldsuse tõhus ja igakülgne osalemine geneetiliselt muundatud organismidega (GMOdega) seotud otsuste tegemisel, vajaduse korral muutes kõnealust konventsiooni ja selle lisasid;

- kehtestatakse alaline rahastamiskord, et tagada prognoositav rahastamine;

- saadud kogemuste alusel jätkatakse sätete täitmise mehhanismi parandamist;

5. soovitab tungivalt komisjonil ja liikmesriikidel jätkata õigusloometööd, mille eesmärk on vastu võtta konventsiooni artikli 9 kogu Euroopa Liidus rakendamiseks vajalik õigusakt;

6. väljendab toetust muude asjaomaste rahvusvaheliste organisatsioonide tööle ja konventsioonidele, eelkõige Cartagena bioohutuse protokollile, kuid arvab, et Århusi konventsioon on foorum, kus saab asjatundlikult arutleda keskkonnateabe kättesaadavuse, keskkonnaasjade otsustamises üldsuse osalemise ning neis asjus kohtu poole pöördumisega seotud horisontaalsete põhimõtete üle;

7. soovitab tungivalt riikidel, kes veel ei ole Århusi konventsiooni ning Kiievi protokolli saasteainete heite-ja ülekanderegistrite kohta ratifitseerinud, need ratifitseerida ning soodustada teiste ÜRO Euroopa Majanduskomisjoni mitte kuuluvate riikide konventsiooniosalisteks saamist, kui nad seda soovivad;

8. usub, et EÜ delegatsiooni kuuluvad Euroopa Parlamendi liikmed saavad konverentsi õnnestumisele oluliselt kaasa aidata, ning eeldab seetõttu, et neile antakse Almatõs võimalus osaleda ELi koordineerimis-koosolekutel vähemalt vaatleja staatuses sõnaõigusega või ilma;

9. teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele ja parlamentidele ning ÜRO Euroopa Majanduskomisjoni sekretariaadile taotlusega saata see kõikidele lepinguosalistele, kes ei ole ELi liikmed.

[1] Nõukogu 17. veebruari 2005. aasta otsus Århusi konventsiooni sõlmimise kohta Euroopa Ühenduse nimel (seni avaldamata).

[2] Direktiiv 2003/4/EÜ keskkonnateabele avaliku juurdepääsu ja nõukogu direktiivi 90/313/EMÜ kehtetuks tunnistamise kohta (ELT L 41, 14.2.2003, lk 26); direktiiv 2003/35/EÜ, milles sätestatakse üldsuse kaasamine teatavate keskkonnaga seotud kavade ja programmide koostamisse ning muudetakse nõukogu direktiive 85/337/EMÜ ja 96/61/EÜ seoses üldsuse kaasamisega ning õiguskaitse kättesaadavusega (ELT L 156, 25.6.2003, lk 17).

[3] Ettepanek võtta vastu määrus EÜ institutsioonide ja asutuste suhtes Århusi konventsiooni sätete kohaldamise kohta (KOM(2003)0622); ettepanek võtta vastu direktiiv õiguskaitse kättesaadavuse kohta keskkonnaküsimustes (KOM(2003)0624).

--------------------------------------------------